Pejo Ćošković
Pejo Ćošković (Domaljevac, 12. april 1952) bosanskohercegovački je medievalista. Završio je Franjevačku gimnaziju u Visokom. Diplomirao je 1978. na Filozofskom fakultetu Univerziteta u Beogradu, na kojem je također i magistrirao 1986. godine s radom Bosanska kraljevina u prijelomnim godinama 1443.-1446. Doktorsku tezu pod naslovom Ustrojstvo "Crkve bosanske" i njezina uloga u XV. stoljeću odbranio je 1988. godine u Beogradu. Postdoktorsko usavršavanje, kao stipendista italijanske vlade, obavio 1989. na Università di Roma, Facoltà di lettere e filosofia, Cattedra di lingue e letteratura serbo-croata. Radio je u srednjoj školi, Institutu za historiju i Pedagoškoj akademiji u Banjoj Luci. Radi u Leksikografskom zavodu Miroslav Krleža u Zagrebu. Godine 2002. izabran je za docenta, a 2006. za vanrednog profesora na Filozofskom fakultetu u Sarajevu gdje predaje predmete iz historije srednjovjekovne Bosne . Sa referatima je prisustvovao većem broju međunarodnih i domaćih naučnih skupova. Radove je objavljivao u naučnim časopisima Prilozi Instituta za istoriju, Istorijski zbornik, Croatica christiana periodica, Radovi Filozofskog fakulteta u Sarajevu (Historija, Historija umjetnosti, Arheologija) i drugim. Napisao je tri knjige kao i veliki broj rasprava, naučnih članaka, priloga i oko 1000 enciklopedijskih natuknica.